Landeigandi stefnir Skagafirði vegna línustæðis Blöndulínu 3 Eigandi fjögurra jarða í Skagafirði hefur stefnt sveitarfélaginu vegna breytinga á aðalskipulagi fyrir lagningu nýrrar háspennulínu um lönd hans . Kveðst hann ítrekað hafa varað við áformunum allt frá upphafi málsins . Krefst eigandinn þess að skipulagið verði fellt úr gildi eða skaðabótaskylda viðurkennd . Háspennulínan Blöndulína 3 mun samkvæmt áætlun liggja yfir Héraðsvötn í Skagafirði . Félag í eigu Gunnars Dungal hefur stefnt sveitarfélaginu Skagafirði með kröfu um að felld verði úr gildi aðalskipulagsbreyting sem heimilar lagningu háspennulínu Landsnets um lönd hans . Umrædd háspennulína , Blöndulína 3 , á að fara svokallaða Héraðsvatnaleið og meðal annars liggja um jarðirnar Héraðsdal I , Stapa , Laugardal og um spildur í landi Héraðsdals II , allt jarðeigna í eigu félags Gunnars Dungal , B. Pálssonar ehf . Í stefnu Gunnars er rakið að svokölluð Héraðsvatnaleið Blöndulínu 3 liggi um lönd hans . Allt frá upphafi málsins árið 2008 hafi hann mótmælt þeirri leið sem valin hafi verið með aðalskipulagi sem sveitarstjórn Skagafjarðar samþykkti í apríl í vor . Hann hafi bent á að svokölluð Efribyggðarleið væri heppilegri . Eins mætti leggja línuna um Kiðaskarð . „ Benti hann meðal annars á að staðhættir í Héraðsdal væru þannig að útsýni væri takmarkað frá bæjarstæðinu til annarra átta en austurs og því yrði lega línunnar mjög til spillis öllu útsýni , “ segir í stefnunni . Gunnar segir að aðalskipulagsbreytingin , undirbúningsvinna við hana og umhverfismat sé haldið slíkum ágöllum að hana beri að ógilda í heild . „ Stefndi [ Skagafjörður ] getur ekki borið því fyrir sig nú að stefnandi [ Gunnar ] hefði átt að mótmæla fyrr eða að málið sé nú komið á það stig að erfitt sé eða kostnaðarsamt að hætta við . Stefndi fékk ítrekaðar viðvaranir og mótmæli . “ Segir í stefnunni að ekki hafi verið gert sambærilegt umhverfismat á Héraðsvatnaleið og Efrabyggðarleið annars vegar og Kiðaskarðsleið hins vegar . “ Í hinni samþykktu tillögu séu „ niðurstöður sem er útilokað að séu rétt unnar miðað við það að Efribyggðarleiðin og Héraðsvatnaleið eru 100 prósent lengri en Kiðaskarðsleiðin “ . Blöndulína 3 mun liggja um mörg sveitarfélög . Í stefnu Gunnars segir að lögum samkvæmt eigi svæðisskipulag að taka til svæðis sem myndar heild í landfræðilegu , félagslegu og hagrænu tilliti . „ Þetta ákvæði á augljóslega við um raflínu sem liggur um mörg sveitarfélög og hefði átt að beita því . Þetta er ágalli á skipulaginu sem leiðir til ógildingar . “ Þá segir í stefnu Gunnars að Skagafjörður hafi ekki aflað upplýsinga frá neinum öðrum en Landsneti varðandi möguleika þess að leggja jarðstreng eða sveitarfélagið greint möguleika þess sjálft . „ Slíkar upplýsingar eru ekki áreiðanlegar eða hlutlausar því þær koma frá framkvæmdaraðilanum sjálfum . “ Verði aðalskipulagið ekki fellt úr gildi gerir Gunnar kröfu um að viðurkennd verði skaðabótaskylda sveitarfélagsins því breytingin leiði til þess að verðmæti eigna hans skerðist verulega . „ Verður þessi skerðing verulega umfram það sem á við um sambærilegar eignir vegna þess að aðalskipulagið gerir ráð fyrir að línan liggi í gegn um lönd stefnanda og hús eða í næsta nágrenni við þau . “ Hvað er Blöndulína 3 ? Blöndulína 3 er 220 kV háspennulína sem liggja á 100 kílómetra leið frá Blönduvirkjun til Akureyrar um Skagafjörð , Norðurárdal , Öxnadalsheiði og Öxnadal . Er henni ætlað að styrkja flutningsleiðir raforku á Norðurlandi . Línan á að liggja um Húnavatnshrepp , Sveitarfélagið Skagafjörð , Akrahrepp , Hörgárbyggð og Akureyrarkaupstað . „ Vegna breyttra áherslna er nýtt umhverfismat vegna fyrirhugaðra framkvæmda við Blöndulínu 3 að hefjast og mun það leysa eldra umhverfismat af hólmi , “ sagði í tilkynningu á vef Landsnets 7. nóvember síðastliðinn .